
	Predlogi sprememb k osnutku akta

	Spremembe, ki jih predlaga Parlament, v dveh stolpcih

Izbrisano besedilo je označeno s krepkim poševnim tiskom v levem stolpcu, zamenjano besedilo s krepkim poševnim tiskom v obeh stolpcih, novo besedilo pa s krepkim poševnim tiskom v desnem stolpcu.

Prva in druga vrstica glave vsakega predloga spremembe navajata zadevni del besedila v obravnavanem osnutku akta. Če predlog spremembe zadeva obstoječi akt, ki se ga želi spremeniti z osnutkom akta, glava poleg tega vsebuje še tretjo in četrto vrstico, ki navajata obstoječi akt oziroma zadevno določbo tega akta.

Spremembe, ki jih predlaga Parlament, v obliki konsolidiranega besedila

Novo besedilo je označeno s krepkim poševnim tiskom. Izbrisano besedilo je označeno s simbolom ▌ali prečrtano. Zamenjano besedilo je izbrisano ali prečrtano, besedilo, ki ga nadomešča, pa je označeno s krepkim poševnim tiskom.
Izjema so spremembe izključno tehnične narave, ki so jih vnesle službe z namenom priprave končnega besedila in niso označene.

OSNUTEK ZAKONODAJNE RESOLUCIJE EVROPSKEGA PARLAMENTA
o osnutku direktive Sveta 2006/112/ES glede pravil o DDV, ki se nanašajo na davčne zavezance, ki omogočajo prodajo na daljavo uvoženega blaga, ter glede uporabe posebne ureditve za prodajo na daljavo s tretjih ozemelj ali iz tretjih držav uvoženega blaga in posebne ureditve za prijavo in plačilo uvoznega DDV
(08710/2025 – C10‑0084/2025 – 2023/0158(CNS))
[bookmark: _GoBack](Posebni zakonodajni postopek – ponovno posvetovanje)
Evropski parlament,
–	ob upoštevanju osnutka Sveta (08710/2025),
–	ob upoštevanju predloga Komisije Svetu (COM(2023)0262),
–	ob upoštevanju svojega stališča z dne 22. novembra 2023[footnoteRef:1], [1:  UL C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	ob upoštevanju člena 113 Pogodbe o delovanju Evropske unije, na podlagi katerega se je Svet posvetoval s Parlamentom (C10‑0084/2025),
–	ob upoštevanju člena 84 in člena 86 Poslovnika,
–	ob upoštevanju poročila Odbora za ekonomske in monetarne zadeve (A10‑0000/2025),
1.	odobri osnutek Sveta;
2.	poziva Svet, naj obvesti Parlament, če namerava odstopiti od besedila, ki ga je Parlament odobril;
3.	poziva Svet, naj se ponovno posvetuje s Parlamentom, če namerava bistveno spremeniti besedilo, ki ga je Parlament odobril;
4.	naroči svoji predsednici, naj stališče Parlamenta posreduje Svetu in Komisiji ter nacionalnim parlamentom.

Komisija je 8. decembra 2022 predložila sveženj o DDV v digitalni dobi, ki ga tvorijo trije predlogi:
	predlog direktive Sveta o spremembi Direktive 2006/112/ES glede pravil o DDV za digitalno dobo,
	predlog uredbe Sveta o spremembi Uredbe (EU) št. 904/2010 glede ureditev upravnega sodelovanja na področju DDV, potrebnih za digitalno dobo,
	predlog izvedbene uredbe Sveta o spremembi Izvedbene uredbe (EU) št. 282/2011 glede zahtev za informacije za nekatere ureditve DDV.
Ob svežnju je bil pripravljen tudi akcijski načrt, v katerem je poudarjeno, da je treba razmisliti, kako bi lahko za boj proti davčnim goljufijam uporabili tehnologijo in kako bi lahko sedanja pravila o DDV v Evropski uniji prilagodili poslovanju v digitalni dobi. Da pa bo DDV prilagojen digitalni dobi, so potrebne naslednje tri spremembe:
(i)	uvedba novega sistema digitalnega poročanja v realnem času, ki bo temeljil na izdajanju elektronskih računov,
(ii)	posodobitev pravil o DDV za platformno gospodarstvo in
(iii)	uvedba enotne registracije za DDV za podjetja, ki prodajajo potrošnikom po vsej EU.
Opravljeno je bilo posvetovanje z Evropskim parlamentom, ki je o teh zakonodajnih predlogih 22. novembra 2023 podal mnenje. Januarja 2025 je bilo ponovno opravljeno posvetovanje s Parlamentom o osnutku direktive Sveta o spremembi Direktive 2006/112/ES glede pravil o DDV za digitalno dobo. Ponovno posvetovanje je bilo povezano z ureditvijo domnevnega dobavitelja, kar je bila pomembna sporna točka v Svetu, zaradi česar je bilo izrazito težko doseči končni kompromis (A10–0001/2025). 
Evropski parlament tako že drugič sodeluje v postopku posvetovanja, razlog za to pa je naslednji.
Prvotni sveženj o DDV za digitalno dobo je vseboval predlog, da bi sistem „vse na enem mestu“ (VEM) za uvoz postal obvezen, a so ga države članice zavrnile. Alternativni predlog za spodbudo k uporabi tega sistema, namreč, da bi dobaviteljem in platformam naložili uvozni DDV, če ga ne bi uporabljali, ni bil dovolj zrel, da bi ga vključili v sveženj, ki ga je Svet sprejel marca 2025. 
Komisija je maja 2023 objavila sveženj predlogov za reformo carinskega zakonika Unije, zlasti za odpravo praga 150 EUR za oprostitev carin in DDV na uvoz. 
Poleti 2024 so bile predlogom Komisije za reformo carinskega zakonika Unije dodane določbe za spodbujanje uporabe sistema VEM za uvoz, saj so povezane s carinskimi pravili. Poljsko predsedstvo se je zavzelo za razdelitev teh določb za spodbuditev k uporabi sistema VEM za uvoz, ker se je presodilo, da so dovolj dozorele, in sicer tako, da bi jih ločili od carinskega predloga in se o njih dogovorili ločeno. Delegacije so to sprejele.
Svet ECOFIN se je na seji 13. maja 2025 dogovoril, da bo določbe za spodbujanje uporabe sistema VEM za uvoz vključil v direktivo o DDV, in sicer naj bi dobavitelji in platforme morali plačati uvozni DDV, če ne bodo uporabljali sistema VEM za uvoz.
Evropski parlament se je v mnenju z dne 22. novembra 2023 zavzel za pregledno in varno delovanje sistema VEM za uvoz. Poleg tega je poudaril, da bi enoten pristop med tem sistemom na eni strani ter carinsko zakonodajo in prakso na drugi strani pomagal odpraviti nedoslednosti, napake in dvojno obdavčitev. Parlament je poudaril, da je treba omejiti upravno breme za mala in srednja podjetja. Pozval je tudi, naj se ocenijo prednosti in pomanjkljivosti obvezne uvedbe sistema VEM za uvoz. 
Glede na navedeno poročevalec meni, da je za to ponovno posvetovanje ustrezen poenostavljeni postopek brez sprememb.

